Ftit snin ilu l-midja tal-Partit Nazzjonalista kienet tkażat għax konsulent tal-Prim Ministru Ingliż li kien intervistat fuq il-midja tal-Partit Laburista kien qal: "If you can't act spin." Kienet qalet li din ma tirriflettix serjetà politika. Minkejja dan, din il-frażi llum il-Partit Nazzjonalista jgħixha l-ħin kollu. L-istess ipprova jagħmel nhar il-Ħamis. Meta ffaċċjat bi Prim Ministru li jiddeċiedi, il-Kap tal-Oppożizzjoni prova jagħti l-impressjoni li l-Prim Ministru ma ħa ebda passi b'rabta mal-każ tal-Panama Papers. Però, min se jemmnu? Ma ħax passi meta l-Ministru Konrad Mizzi tneħħewlu d-dekasteri tal-enerġija u s-saħħa? B'wieħed jassumi r-responsabbiltà tiegħu l-Prim Ministru nnifsu, u l-ieħor Chris Fearne li kien Segretarju Parlamentari. Ma ħax passi meta Konrad Mizzi mhux se jibqa' Deputat Mexxej tal-Partit Laburista? Fil-verità ma jiddeċidix min għandu żewġ viċi kapijiet involuti f'każi serji ta' nuqqas ta' etika politika u li biex iddefendiehom spiċċa gideb. Simon Busuttil qed jibża' jieħu l-parir tal-konsulent tal-Partit Nazzjonalista, Simon Mercieca, u jkeċċi lil Mario de Marco. Mercieca qal ċar u tond li de Marco huwa daqqa għall-kredibbiltà tal-Partit Nazzjonalista u Busuttil kellu jurih il-bieb ta' barra. Busuttil m'għamilx dan, minkejja li għal snin twal de Marco kien qed isirlu xogħol minn bniedem involut fil-Panama Papers, u ma jħallasx għalih. Xogħol b'valur ta' €34,000 li de Marco talab li jħallas għalih wara li sar magħruf pubblikament li Pierre Sladden involut fil-Panama Papers. Ma jiddeċidix min lill-whistleblower, fil-każ tax-xogħol għall-voti f'Għawdex, staqsieh għaliex kompla bix-xogħol meta kien jaf li se tintilef l-elezzjoni. Minflok mar għand il-pulizija u keċċa lil min kien politikament responsabbli. Anzi, ma jiddeċidiex min qal li ddispjaċieh li rriżenjat Giovanna Debono mill-Partit Nazzjonalista wara dan il-każ skandaluż. Ma jiddeċidiex Simon Busuttil li qal li Joe Cassar ma kellux għalfejn jirriżenja, minkejja li meta kien ministru rċieva rigali mingħand Gaffarena. Fil-fatt, Cassar irriżenja biss għax kien raġel iktar mill-Kap tiegħu, jew għax ma felaħx għall-pressjoni bħalma donnu jiflaħ de Marco. Ma min hu b'saħħtu Busuttil m'għandux saħħa jiddeċiedi. Iddeċieda biss li jissospendi x-xufier tiegħu biex jużah bħala eżempju. Għax b'saħħtu maż-żgħir u dgħajjef mal-kbir. Tant li l-Ispeaker tal-Parlament ma ħax il-parir tiegħu u lix-xufier baqa' jħallsu għax mill-ewwel intebaħ li l-aġir ta' Busuttil ma kienx ġust. Fuq kollox dak li seħħ fl-aħħar jiem reġa' ħareġ differenza kbira bejn iż-żewġ mexxejja. Prim Ministru li jgħarbel u forsi jieħu l-ħin, imma fl-aħħar mill-aħħar jiddeċiedi fl-interess tal-pajjiż, u Kap tal-Oppożizzjoni li jitkellem ħafna peró, meta jiġi għall-azzjoni, ma jibqax juri l-istess entużjażmu li juri meta jiġi biex jitkellem il-Ħadd filgħodu. Biex tiddeċiedi trid tkun mexxej u sa issa Simon Busuttil wera li mhux. Tant li lanqas il-wegħda li jiftaħ kafetterija ma wettaq. Dan filwaqt li l-Prim Ministru ġab kisbiet kbar għal Malta, fosthom l-inqas rata ta' qgħad u l-ikbar tkabbir ekonomiku.